मनाङ पहिलोपल्ट लगातार चार खेलमा पराजित
नेपाली घरेलु फुटबलको सबैभन्दा सफल क्लब मनाङ मर्स्याङ्दीले सहिद स्मारक लिग ए डिभिजन ०७९–०८० मा शनिबार लगातार चौथो हार बेहोरेको छ । आठपल्टको लिग च्याम्पियन मनाङले ०४३ देखि ए डिभिजन खेल्न थालेको हो र त्यसयता मनाङ लगातार चार खेलमा पराजित भएको यो पहिलोपल्ट हो ।
काठमाडौँ — नेपाली घरेलु फुटबलको सबैभन्दा सफल क्लब मनाङ मर्स्याङ्दीले सहिद स्मारक लिग ए डिभिजन ०७९–०८० मा शनिबार लगातार चौथो हार बेहोरेको छ । आठपल्टको लिग च्याम्पियन मनाङले ०४३ देखि ए डिभिजन खेल्न थालेको हो र त्यसयता मनाङ लगातार चार खेलमा पराजित भएको यो पहिलोपल्ट हो ।दशरथ रंगशालामा भएको खेलमा खुमलटारले मनाङलाई २–१ ले पराजित गर्‍यो । खुमलटारका लागि दुवै गोल मेसुके आलुमोउले गरे । मनाङका तर्फबाट कोफि टिमोथीले पेनाल्टीबाट १ गोल फर्काए । टिमोथी अर्को पेनाल्टीमा भने गोल गर्न चुके र यो मनाङका लागि निकै महँगो सावित भयो ।यो नतिजापछि खुमलटारको १३ अंक भयो भने मनाङ १८ अंकमै सीमित रह्यो । मनाङ यसअघि सातदोबाटो, जावलाखेल र आर्मीसँग पराजित रहेको थियो । च्यासलमा भएको अर्को खेलमा मछिन्द्रले फ्रेन्ड्स क्लबलाई २–१ ले हरायो । यस खेलमा भुटानी कप्तान चेन्चो ग्याल्सेन मछिन्द्रका लागि गोलको खाता खोल्न सफल रहे ।उनले ४५ औं मिनेटमा पहिलो गोल गरे । मछिन्द्र आएयता छैटौं खेलमा पहिलो गोल हो । देवेन्द्र तामाङले दोस्रो गोल थपे । फ्रेन्ड्सका लागि भने रफिक इमानुले १ गोल फर्काए । यो जितपछि दुईपल्टको डिफेन्डिङ च्याम्पियन मछिन्द्रको १६ अंक भएको छ । फ्रेन्ड्स भने ११ अंकमै कायम रह्यो । 